เดินหน้าขับเคลื่อนให้ความรู้เกษตรกรและผู้ประกอบการชายแดนใต้ ใช้ประโยชน์จาก FTA สร้างแต้มต่อทางการค้าในตลาดโลก
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดงานสัมมนาออนไลน์ เรื่อง “รู้ลึกก่อนใครโอกาสการค้าชายแดนใต้สู่ตลาดการค้าเสรีอาเซียน” และปาฐกถาพิเศษ เรื่อง “ชี้ช่องเพิ่มโอกาสการค้าของจังหวัดชายแดนใต้กับตลาดอาเซียน” เพื่อมุ่งเน้นให้ความรู้กับเกษตรกร ผู้ประกอบการและวิสาหกิจชุมชน ใน 4 จังหวัดชายแดนใต้ ได้แก่ สงขลา ยะลา ปัตตานี และนราธิวาส ซึ่งมีจุดแข็งทั้งในแง่ของพื้นที่  มีสินค้าหลากหลายทั้ง อาหารทะเล ผลไม้ ผ้าบาติก  และผลิตภัณฑ์ยางพารา รวมทั้งในแง่ของวัฒนธรรมและศาสนา ที่สามารถผลิตสินค้าฮาลาลได้โดยมีผู้เชี่ยวชาญ จากหน่วยงานภาครัฐและเอกชน มาร่วมแบ่งปันประสบการณ์การทำธุรกิจและการส่งออกสินค้าพร้อมชี้ช่องทางการส่งออก ที่ใช้สิทธิประโยชน์จาก FTA โดยเฉพาะกรอบการค้าเสรีอาเซียน 10 ประเทศ ที่ยกเลิกการจัดเก็บภาษีศุลกากรให้กับสินค้าจากไทยแล้วเกือบทุกรายการ รัฐมนตรีช่วยว่าการกระทรวงพาณิชย์ กล่าวย้ำด้วยว่า ตลาดอาเซียนมีความสำคัญกับผู้ส่งออกไทย แม้ในปี 2563 ที่ผ่านมาจะเกิดวิกฤตโควิด-19 แต่การค้าของไทยกับอาเซียนมีมูลค่าสูงกว่า 1 แสนล้านเหรียญสหรัฐฯ ไทย ส่งออกถึง 6 หมื่น 3 พันล้านเหรียญสหรัฐฯ และเมื่อเปรียบเทียบ กับปีก่อนที่ความตกลงการค้าเสรีอาเซียนมีผลใช้บังคับ พบว่าการค้าของไทยกับอาเซียน  ขยายตัวเพิ่มขึ้นถึง 843% และการส่งออกขยายตัวถึง 1,000% ผู้ประกอบการ จึงควรใช้โอกาสที่มีอยู่ให้มากที่สุดและยังเป็นการเตรียมความพร้อมรองรับความตกลง FTA ที่ไทยกำลังเจรจา โดยเฉพาะความตกลงหุ้นส่วนทางเศรษฐกิจระดับภูมิภาค หรืออาร์เซ็ป ที่คาดว่า จะมีผลบังคับใช้ในต้นปี 2565 นี้ ซึ่งจะทำให้ตลาดใหญ่ขึ้นและหลายประเทศในอาร์เซ็ป จะยกเลิกภาษีศุลกากรเพิ่มเติมให้กับสินค้าไทย เหลือร้อยละ 0  ซึ่งจะช่วยสร้างโอกาสทางการค้าการส่งออกให้กับเกษตรกรและผู้ประกอบการในพื้นที่ ที่จะมีตลาดรองรับสินค้าที่แน่นอน